“โปแตชชัยภูมิ” เดินหน้าตามแผน PTTEP ปัดเอี่ยวถือหุ้นแทนก.คลัง
"โปแตชชัยภูมิ" เดินหน้าประชุมผู้ถือหุ้นบริษัท 27 เม.ย.นี้ตามแผน ด้าน PTTEP ปัดเอี่ยวถือหุ้นแทนกระทวงการคลัง 
25 เม.ย. 2560

ผู้สื่อข่าวรายงานว่า บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ยืนยันว่า บริษัทไม่มีแผนเข้าถือหุ้นในโครงการอาเซียนโปแตชชัยภูมิ หรือ APOT แต่อย่างใด หลังมีกระแสข่าวว่ากระทรวงการคลังอาจพิจารณาขายหุ้นที่จะเข้าถือครองตามแผนในสัดส่วน 20% ใหักับบริษัทในกลุ่ม บริษัท ปตท. จำกัด (มหาชน) หรือ PTT ซึ่งคาดหมายกันว่าอาจจะเป็น PTTEP
อย่างไรก็ตามการประชุมผู้ถือบริษัท ในวันที่ 27 เมษายนนี้ ยังคงดำเนินการตามแผนที่วางไว้ โดยวาระการประชุมจะมีการพิจารณาเรื่องการใส่เงินเพิ่มทุนของผู้ถือหุ้นแต่ละรายตามสัดส่วน หลังจากที่คณะรัฐมนตรี บอกให้สำนักงบประมาณจัดสรรเงินให้กับกระทรวงการคลัง เพื่อใส่เงินเพิ่มทุนใน APOT แล้วก่อนหน้านี้
นอกจากนี้ จะมีการพิจารณาเรื่องเซ็นสัญญากับ บริษัท ทีอาร์ซี คอนสตรัคชั่น จำกัด (มหาชน) หรือ TRC เพื่อก่อสร้างโครงการอาเซียนโปแตชชัยภูมิ มูลค่าโครงการประมาณ 34,089 ล้านบาท ประกอบด้วย การก่อสร้างโรงงานผลิตแร่โปแตช อาคารสำนักงาน และสถานีจ่ายไฟฟ้า รวมถึงงานระบบสาธารณูปโภค ขณะที่ TRC เองนั้นจะต้องใช้เงินเพิ่มทุนประมาณ 2 พันล้านบาท ตามสัดส่วนของการเพิ่มทุนครั้งล่าสุดนี้